એ જોઇને આપણે હેરત પામી જતા હોઇએ છીએ કે નખમાંય રોગ ન ધરાવનાર સાજો તાજો સ્વસ્થ માનવી એકાએક હાર્ટફેલનો ભોગ બનીને સ્મશાન ભેગો થઇ જતો હોય છે. સવાલ જાગ્યા વિના નથી રહેતો કે જીવનની જાજમ પર જ્યાફત ઉડાવતા એ સ્વસ્થ માનવીને એકાએક સ્મશાન ભેગો કરીને રાખમાં પલટાવી દેનાર કોણ? કહેવું જ પડે કે તૂટેલો આયુષ્ય દોર. આ રીતે કાળ પરિપક્વ થઇ ગયો હોય તો કોઇને જીવાડી શકાતો નથી અને કાળ જો પાક્યો ન હોય તો કઇને મારી શકાતો નથી. જેનું આયુષ્ય બળવાન હોય, એ શસ્ત્રોના આઘાત-પ્રત્યાઘાત થવા છતાં જીવંત રહી શકતો હોય છે અને આયુષ્ય બળવાન ન હોય એના માથે એક તરણું પડે એટલા માત્રથી મૃત્યુ પામી જતાં એને કોઇ રોકી શકતું નથી.•